AfriForum verkla polisiebeamptes wat Afrikaanse verklaring weierErnst Roets Die burgerregte-organisasie AfriForum gaan klagtes van diskriminasie en swak dienslewering teen polisiebeamptes van die Lyttelton-polisiestasie in Centurion by die nasionale polisiekommissaris, Riah Phiyega, indien. Dit volg nadat die betrokke amptenare glo Dinsdag geweier het om Ernst Roets, adjunk uitvoerende hoof van AfriForum, behulpsaam te wees toe Roets ‘n verklaring oor diefstal in Afrikaans wou ingee. Roets is glo gevra om die stasie te verlaat en terug te keer wanneer hy bereid is om van sy Afrikaanse verklaring afstand te doen. “Ek het die stasie genader om ’n klag te lê nadat ’n persoonlike item van my gedurende die vakansie gesteel is. Die konstabel aan diens het geweier om my Afrikaanse verklaring te aanvaar. Ek het aan haar verduidelik dat ek ’n grondwetlike reg het om Afrikaans te gebruik en dat sy ’n grondwetlike plig het om my verklaring te neem. ’n Tweede polisiebeampte het toe aan my verduidelik dat hulle instruksies het om Afrikaanse verklarings te weier en uitsluitlik in Engels te werk, ongeag wat my regte is. Nadat ek vir ’n derde keer aan hulle verduidelik het dat hulle optrede op ’n skending van my regte neerkom, is ek gevra om die stasie te verlaat en terug te kom wanneer ek bereid is om van my Afrikaanse verklaring afstand te doen. Ek het uitgestap om ’n klag by die kantoor van die stasiebevelvoerder in te dien. Die bevelvoerder was nie in die kantoor nie, maar ’n Afrikaanssprekende polisiebeampte het my uiteindelik gehelp en wel ’n saak oopgemaak,” het Roets verduidelik. Albei die beamptes wat glo Roets gevra het om die stasie te verlaat, het geweier om hul name aan Roets te verskaf en een van hulle het sy stem teen hom verhef. Laasgenoemde beampte kon wel later identifiseer word. “Die grootste ironie is dat die offisier wat die aggressiefste was oor my versoek om Afrikaans te gebruik, vlot Afrikaans praat en dat die vorms wat ek moes invul tweetalig (Engels en Afrikaans) was. Die sogenaamde instruksie dat Afrikaans ontoelaatbaar is, kom dus op politieke moedswilligheid en ’n blatante skending van my regte op gelykheid en menswaardigheid neer.” AfriForum het die publiek aangemoedig om hulle nie deur moedswillige staatsamptenare van stryk te laat bring nie en om steeds om op hul regte aan te dring. “Ons regte is leë beloftes as ons nie bereid is om daarop aanspraak te maak nie,” het Roets gesê. Maroela Media wag nog vir kommentaar van die polisie oor die aangeleentheid.